Nóg ’n verdagte vas oor rooftog op polisiestasieArgieffoto ter illustrasie: SAPD ’n 46-jarige man verskyn Donderdag in die Humansdorp-landdroshof in die Oos-Kaap vir sy beweerde betrokkenheid by die gewapende roof op die Kareedouw-polisiestasie in Augustus vanjaar. Mpumelelo Magwala is Woensdag in Port Elizabeth deur die Valke vasgetrek nadat hy aanvanklik deur die Motherwell-polisie op 6 Desember in hegtenis geneem en vlugtig in die hof verskyn het vir die onwettige besit van ’n vuurwapen. Volgens kapt. Anelisa Feni, Oos-Kaapse Valke-woordvoerder, is dié vuurwapen sedertdien geïdentifiseer as een van die vuurwapens wat tydens die rooftog op die Kareedouw-polisiestasie gesteel is. Dít volg nadat ŉ vrouekonstabel van die Oos-Kaap verlede maand in hegtenis geneem is nadat sy na bewering vroeër vanjaar vier mans gehelp het om ŉ gewapende rooftog op Kareedouw se polisiestasie uit te voer. Yandiswa Siyasanga Feni (geen verwantskap met kapt. Anelisa Feni nie) het reeds verlede maand in die landdroshof op Kareedouw verskyn op aanklag van sameswering om roof te pleeg en sal na verwagting Donderdag weer in die hof verskyn – dié keer saam met Mogwala in Humansdorp. Die konstabel is verbind met die rooftog waartydens vier gewapende mans die polisiestasie in die vroeë oggendure van Saterdag 4 Augustus van vuurwapens en ammunisie beroof het, het Feni destyds gesê. Die verdagtes het die konstabel, wat alleen aan diens was in die kliëntedienssentrum, kwansuis gedreig en toe ontwapen, maar Feni sê dit was na bewering net vir die skyn omdat die konstabel glo deel van die rooftog se beplanning was. Die konstabel het na bewering geweet wanneer sy alleen in die polisiestasie sou wees en die rowers toe in kennis gestel wanneer hulle kon toeslaan, het Feni destyds gesê. Die “rowers” het haar geboei voor hulle die brandkluis oopgemaak en twee R5-gewere, vier handgewere, ŉ polisieradio en verskeie rondtes ammunisie geroof het. Beide Magwala en Feni bly in aanhouding.